Prijedlog odluke o raspoređivanju sredstava za financiranje političkih stranaka i članova izabranih s liste grupe birača zastupljenih u Gradskom vijeću Grada Opuzena za razdoblje od 17. lipnja do 31. prosinca 2021. godine

O b r a z l o ž e n j e
I. Pravni temelj za donošenje odluke: Zakon o financiranju političkih aktivnosti, izborne promidžbe i referenduma ("Narodne novine" broj 29/19 i 98/19 - u daljnjem tekstu: Zakon). 
Odredbe Zakona se primjenjuju na redovito godišnje financiranje političkih stranaka, nezavisnih zastupnika i članova predstavničkih tijela jedinica lokalne i područne (regionalne) samouprave izabranih s lista grupe birača (u daljnjem tekstu: nezavisni vijećnici) te izbore za članove predstavničkih tijela jedinica lokalne i područne (regionalne) samouprave (u daljnjem tekstu: jedinice samouprave).
Financiranjem se, u smislu Zakona, smatra stjecanje financijskih sredstava te primanje usluga ili proizvoda bez obveze plaćanja, u svrhu potpore i promicanja političkog djelovanja političkih stranaka i nezavisnih vijećnika, za političko djelovanje, u skladu sa Zakonom. 
Člankom 4. Zakona je propisano da se političke stranke i nezavisni vijećnici mogu financirati iz sredstava državnog proračuna, kao i proračuna jedinica samouprave, na način i pod uvjetima utvrđenima Zakonom. 
Sukladno članku 5. Zakona, sredstva za redovito godišnje financiranje političkih stranaka i nezavisnih vijećnika iz proračuna jedinica samouprave, dužna je osigurati jedinica samouprave, u iznosu koji se određuje u proračunu jedinice samouprave za svaku godinu za koju se proračun donosi, s tim da visina sredstava po jednom članu predstavničkog tijela jedinice samouprave koja ima od 3.001 – 10.000 stanovnika ne može biti određena u iznosu manjem od 2.000,00 kuna godišnje. 
U Odluci o I. izmjenama i dopunama Proračuna Grada Opuzena za 2021. godinu,, planirana su sredstva za financiranje političkih stranaka zastupljenih u Gradskom vijeću Grada Opuzena za 2021. godinu u iznosu od 36.000,00 kuna. 
Odluka o raspoređivanju sredstava za financiranje političkih stranaka i članova izabranih s liste grupe birača zastupljenih u Gradskom vijeću Grada Opuzena za 2021. godinu za razdoblje siječanj - travanj donesena je na sjednici Gradskog vijeća održanoj 14. prosinca 2020. godine. Odluka je stupila na snagu 1. siječnja 2021. godine, a primjenjivala se do prestanka mandata članovima prethodnog saziva Gradskog vijeća, tako da je potrebno donijeti novu odluku za financiranje političkih stranaka i članova izabranih s liste grupe birača u preostalom dijelu 2021. godine. 

II. Uvjeti i način raspoređivanja sredstava iz proračuna jedinica samouprave za financiranje političkih stranaka i nezavisnih vijećnika 
Jedinicama lokalne samouprave prepušteno je da samostalno odrede iznos sredstava koji će osigurati u svojim proračunima za svaku godinu za koju se proračun donosi (iznad minimalnog iznosa sredstava određenog Zakonom po svakom članu Gradskog vijeća), ali su uvjeti i način financiranja vrlo precizno propisani Zakonom. 
Člankom 6. Zakona propisano je da pravo na redovito godišnje financiranje iz sredstava proračuna jedinice samouprave imaju političke stranke koje su prema konačnim rezultatima izbora dobile mjesto člana u predstavničkom tijelu jedinice samouprave i nezavisni vijećnici. 
Člankom 7. Zakona propisano je da se sredstva za redovito godišnje financiranje osiguravaju u proračunu jedinice samouprave raspoređuju na način da se utvrdi jednaki iznos sredstava za svakog člana u predstavničkom tijelu, tako da pojedinoj političkoj stranci koja je bila predlagatelj liste pripadaju sredstva razmjerna broju dobivenih mjesta članova u predstavničkom tijelu, prema konačnim rezultatima izbora za članove predstavničkog tijela jedinice samouprave. 
Ako je sa zajedničke liste koju su predložile dvije ili više političkih stranaka, prema konačnim rezultatima izbora, izabran član predstavničkog tijela jedinice samouprave koji nije član niti jedne od političkih stranaka koje su predložile zajedničku listu, sredstva za tog člana predstavničkog tijela jedinice samouprave raspoređuju se političkim strankama koje su predložile zajedničku listu sukladno njihovu sporazumu, a ako sporazum nije zaključen, razmjerno broju osvojenih mjesta članova predstavničkog tijela jedinice samouprave. 
U slučaju udruživanja dviju ili više političkih stranaka financijska sredstva koja se raspoređuju pripadaju političkoj stranci koja je pravni sljednik političkih stranaka koje su udruživanjem prestale postojati. 
Ako nezavisni vijećnik postane član političke stranke koja participira u predstavničkom tijelu jedinice samouprave, sredstva za redovito godišnje financiranje iz proračuna jedinice samouprave za tog vijećnika pripadaju političkoj stranci čiji je on postao član i doznačuju se na račun te političke stranke u razdoblju do isteka njegova mandata, neovisno o eventualnom istupanju iz te stranke u navedenom razdoblju. 
Ako se nezavisni vijećnik prije stupanja u članstvo političke stranke odrekao prava na redovito godišnje financiranje iz proračuna jedinice samouprave, političkoj stranci čiji je on postao član neće se isplatiti sredstva za tog nezavisnog vijećnika u proračunskoj godini u kojoj navedeni nezavisni vijećnik nema pravo na financiranje iz proračuna. 
Zakon sadrži detaljne odredbe o rokovima i nadležnim tijelima vezano za dostavljanje obavijesti o nastalim promjenama. 
Sukladno odredbi članka 8. Zakona o financiranju nezavisni vijećnici se mogu odreći prava na redovito godišnje financiranje iz proračuna jedinice lokalne samouprave pisanom izjavom koja se dostavlja predstavničkom tijelu te jedinice, Državnom izbornom povjerenstvu i Državnom uredu za reviziju. Pisana izjava dostavlja se Državnom izbornom povjerenstvu i Državnom uredu za reviziju unosom u informacijski sustav za nadzor financiranja.

Nezavisni vijećnik koji se odrekao prava na redovito godišnje financiranje nema pravo na financiranje iz proračuna do isteka proračunske godine u kojoj je izjavu podnio i za tu proračunsku godinu ne može je povući, a financijska sredstva koja pripadaju tom nezavisnom vijećniku za tu proračunsku godinu ostaju u proračunu jedinice samouprave.

U slučaju mirovanja mandata ili prestanka mandata prije isteka vremena na koje je izabran, izjava o odricanju od prava na redovito godišnje financiranje nezavisnog vijećnika ne obvezuje
njegova zamjenika.

Temeljem odredbe članka 9. Zakona, za svakoga člana predstavničkog tijela podzastupljenog spola, političkim strankama odnosno nezavisnim vijećnicima pripada i pravo na naknadu u visini od 10% iznosa predviđenog po svakom članu predstavničkog tijela jedinice samouprave. Podzastupljenost spola postoji ako je zastupljenost jednog spola u predstavničkom tijelu niža od 40%.
Odluku o raspoređivanju sredstava iz proračuna jedinice samouprave donosi predstavničko tijelo jedinice samouprave. Raspoređena sredstva doznačuju se na žiroračun političke stranke, tromjesečno u jednakim iznosima. Ako se početak ili završetak mandata ne poklapaju s početkom ili završetkom tromjesečja, u tom se tromjesečju isplaćuje iznos razmjeran broju dana trajanja mandata. 
III. Prijedlog raspodjele sredstava za financiranje političkih stranaka i nezavisnih vijećnika u Gradskom vijeću Grada Opuzena za razdoblje od 17. lipnja do 31. prosinca 2021. godine
Izbori za članove Gradskog vijeća Grada Opuzena održani su 16. svibnja 2021. godine. Konačni rezultati izbora članova Gradskog vijeća Grada Opuzena objavljeni su 20. svibnja 2021. godine, a konstituirajuća sjednica Gradskog vijeća Grada Opuzena je održana dana 17. lipnja 2021. godine. 
U Gradskom vijeću Grada Opuzena, koje u ovom sazivu ima 13 članova, mandate dijeli 4 političke stranke kako slijedi (s obzirom na broj članova u Gradskom vijeću prema konačnim rezultatima izbora): 
- Hrvatska demokratska zajednica – HDZ.......................................... 5 članova 
- MOST .............................................................................................. 4 člana 
- Hrvatska narodna stranka HNS........................................................ 1 član 
- Hrvatska socijalno-liberalna stranka stranka HSLS......................... 1 član

U Gradsko vijeće Grada Opuzena izabrana su 2 člana Gradskog vijeća s Liste grupe birača (nositelj liste: Jure Stanić), tako da su u ovom sazivu Gradskog vijeća (mandat 2021. – 2025. godine) 2 člana Gradskog vijeća stekla pravo na financiranje s ovog osnova, i to:
· Jure Stanić
· Ivo Ključe

S obzirom da je u Gradsko vijeće Grada Opuzena izabrano 10 članova i 3 članice, u ovom sazivu Gradskog vijeća podzastupljeni spol su žene, te im pripada pravo na naknadu u visini od dodatnih 10% iznosa predviđenog za svakog člana jedinice samouprave.
Za svakog člana Gradskog vijeća utvrđuje se godišnji iznos sredstava u visini od 2.000,00 kn, odnosno 2.200,00 kn za podzastupljeni spol. Pojedinoj političkoj stranci pripada mjesečni iznos sredstava razmjerno broju njenih izabranih članova Gradskog vijeća prema konačnim rezultatima izbora. 
Sredstva za rad političkih stranaka i nezavisnih vijećnika, raspoređena na predloženi način, doznačuju se na žiroračun političke stranke, odnosno na poseban račun nezavisnih vijećnika. 

Sukladno navedenom, Gradonačelniku donosi sljedeći
Z a k l j u č a k
1. Utvrđuje se Prijedlog odluke o raspoređivanju sredstava za financiranje političkih stranaka i članova izabranih s liste grupe birača zastupljenih u Gradskom vijeću Grada Opuzena za razdoblje od 17. lipnja do 31. prosinca 2021. godine. 
2. Prijedlog Odluke iz točke 1. ovoga zaključka prosljeđuje se Gradskom vijeću Grada Opuzena na razmatranje i usvajanje. 


PRIJEDLOG ODLUKE 
[bookmark: _Hlk89335949]Na temelju članka 10. stavka 3. Zakona o financiranju političkih aktivnosti, izborne promidžbe i referenduma ("Narodne novine" broj 29/19 i 98/19) i članka 34. Statuta Grada Opuzena ("Službeni glasnik Grada Opuzena" broj 3/13, 2/18 (Statutarna odluka o izmjenama i dopunama Statuta Grada Opuzena), 2/21 (Statutarna odluka o izmjenama i dopunama Statuta Grada Opuzena), 3/21 (pročišćeni tekst), Gradsko vijeće Grada Opuzena na sjednici _______ 2021. godine, donijelo je 


O D L U K U
o raspoređivanju sredstava za redovito financiranje političkih stranaka i članova izabranih s liste grupe birača zastupljenih u Gradskom vijeću Grada Opuzena za razdoblje od 17. lipnja do 31. prosinca 2021. godine

Članak 1.
Ovom Odlukom uređuje se način financiranja političkih stranaka i članova izabranih s liste grupe birača (u daljnjem tekstu: vijećnici) čiji su kandidati izabrani za vijećnike Gradskog vijeća Grada Opuzena (u daljnjem tekstu: Vijeće) za razdoblje od 17. lipnja  do 31. prosinca 2021. godine, nakon provedenih redovnih lokalnih izbora 16. svibnja 2021. godine.
Članak 2.
Ukupni iznos sredstava za redovito godišnje financiranje političkih stranaka i nezavisnih vijećnika Vijeća za svaku proračunsku godinu, utvrđuje se i osigurava u Proračunu Grada Opuzena, u skladu sa posebnim zakonom.
Članak 3.
Sredstva iz članka 2. ove Odluke raspoređuju se na način da se utvrdi jednaki iznos sredstava za svakog vijećnika u Vijeću, tako da pojedinoj političkoj stranci pripadaju sredstva razmjerna broju njezinih vijećnika prema konačnim rezultatima izbora.
Članak 4.
Za svakog člana Gradskog vijeća utvrđuje se godišnji iznos sredstava u visini od 2.000,00 kn.
Za svakog vijećnika podzastupljenog spola izabranog s njene liste, stranci pripada i pravo na naknadu u visini od 10% iznosa predviđenog po svakom vijećniku, odnosno 2.200 kn.
Podzastupljenost spola u smislu stavka 2. ovog članka postoji ako je zastupljenost jednog spola u Vijeću niža od 40% ukupnog broja vijećnika.
Političkoj stranci se u tijeku proračunske godine mogu povećavati ili smanjivati financijska sredstva određena ovom odlukom, ukoliko dođe do promjene broja vijećnika iz podzastupljenog spola koje ta politička stranka ima u Vijeću.
Članak 5.
Iznos sredstava iz članka 2. ove Odluke koji pripada pojedinoj političkoj stranci i nezavisnom vijećniku Vijeća za razdoblje od 17. lipnja do 31. prosinca 2021. godine uređuje se kako slijedi:

	STRANKA
	BROJ ČLANOVA VIJEĆA
	IZNOS

	HDZ
	5
	5.643,00

	MOST
	4
	4.449,06

	HNS
	1
	1.085,04

	HSLS
	1
	1.085,04

	Lista grupe birača
(nositelj Jure Stanić):
	-
	

	Jure Stanić
	1
	1.085,04

	Ivo Ključe
	1
	1.085,04

	UKUPNO
	13
	14.432,22



Članak 6.
Raspoređena sredstva doznačuju se na žiroračun političke stranke, odnosno na poseban račun nezavisnog vijećnika do 31. prosinca 2021. godine

Članak 7.
Riječ “vijećnik” u ovoj Odluci se u odgovarajućem padežu odnosi na oba spola.

Članak 8.
Ova Odluka stupa na snagu osmog dana od dana objave u "Službenom glasniku Grada Opuzena".

KLASA: ________/21-_____
URBROJ: 2148/03-21-1 
U Opuzenu, ______. prosinca 2021. godine 

REPUBLIKA HRVATSKA
DUBROVAČKO-NERETVANSKA ŽUPANIJA 
GRAD OPUZEN
GRADSKO VIJEĆE
Predsjednik

Jure Stanić

